Jy mag reis, maar jou drankies bly tuisDie vervoer van drank word oor die Paasnaweek verbied. (Foto: pixabay) Suid-Afrikaners mag dié Paasnaweek ingevolge die afsonderingsregulasies vrylik tussen provinsies reis, maar mag van Vrydag af nie meer drank rondry nie. Die vervoer van alkohol word van middernag vanaand verbied, het Nkosazana Dlamini-Zuma, minister van samewerkende regering en tradisionele sake, Donderdag gesê. Die verbod geld tot Maandag om middernag. “Vandag, ja. Dit word toegelaat, maar nie oor die naweek nie. Die polisie gaan padblokkades hou,” sê Dlamini-Zuma. “Mense gaan nie toegelaat word om drank van een plek na ŉ ander te neem nie.” Die minister sê mense kan alkohol gebruik waar hulle is, en hulle mag ook in kuierplekke soos kroeë drank gebruik, maar ingevolge streng veiligheidsmaatreëls. Pres. Cyril Ramaphosa het vroeër vandeesweek aangekondig dat plekke soos restaurante, kroeë en tavernes oor die langnaweek steeds drank mag verkoop, maar drankverkope vir tuisgebruik word van Vrydag tot Maandag opgeskort. Dlamini-Zuma het Donderdag opnuut bevestig dat 250 mense ŉ binnenshuise kerkdiens mag bywoon. Vir buitelug byeenkomste word dié getal tot 500 beperk. Die minister het ook ŉ beroep op mense gedoen om veilig te reis, indien hulle dit wel doen.